વલસાડના સૌથી મોટા વિસ્તાર ગણાતા મોગરાવાડીમાં પ્રાથમિક સ્કૂલ પાસે આવેલી કોટેશ્વરનગર સોસાયટી તથા આજૂબાજૂના વિસ્તારમાં 200થી વધુ મકાનો, બંગલાઓમાં રહેતા પરિવારો માટે નવા રસ્તાની સુવિધા માત્ર કલ્પના બની રહી છે. સ્થાનિક સ્તરેથી વારંવાર રજૂઆતો કરવા છતાં કોઇ પરિણામ મળ્યું નથી.દર વર્ષે ચોમાસામાં ખખડી ગયેલા અને ઘસાઇ ગયેલા પેવર બ્લોક ઉપર લીલ જામી જતાં વૃધ્ધો, બાળકો, મહિલાઓ, બહારથી આવતા નાગરિકો અને દ્વિચક્રિય વાહનચાલકોને સ્લિપ થઇ જવાનો ભય રહે છે. આખું ચોમાસું આ ભય સાથે લોકોએ પસાર કરવું પડ્યું હોવાની હૈયાવરાળ સ્થાનિકો ઠાલવી રહ્યા છે. વલસાડ શહેરના તમામ વોર્ડની ગલી ગલીમાં પેવર અને આરસીસીના રસ્તાઓ બનાવી દેવાયા છે, પરંતુ કોટેશ્વરનગરમાં પાલિકા તંત્ર દ્વારા કોઇ કાર્યવાહી ન કરાતાં સ્થાનિક અગ્રણી અને રહીશોમાં રોષ ફેલાયો છે.2005 બાદ સોસાયટીમાં ડામરના રસ્તા બનાવવા કામ સોંપ્યું હતું,પરંતુ કોન્ટ્રાકટરે ઉતાવળ કરી હલકી કક્ષાના પેવર નાંખી દીધાં હતા.જેનો ભોગ રહીશો બન્યા છે.